C 47/94
EL
Επίσημη Εφημερίδα της Ευρωπαϊκής Ένωσης
7.2.2023
Τετάρτη 6 Ιουλίου 2022
23.
ενθαρρύνει τις αρχές να εντατικοποιήσουν τη συνεργασία και την ανταλλαγή δεδομένων σχετικά με τους αγνοούμενους και να εξασφαλίσουν έννομη προστασία και εγγυήσεις μη επανάληψης για τις οικογένειες των αμάχων θυμάτων, καθώς και ασφαλή επιστροφή των προσφύγων και των εσωτερικά εκτοπισμένων, τον πλήρη σεβασμό των δικαιωμάτων τους και την επιστροφή της περιουσίας τους ή αποζημίωση σε περίπτωση μη επιστροφής, τόσο σε εθνικό όσο και σε περιφερειακό επίπεδο· 24. επικροτεί τις προσπάθειες τοπικών και διεθνών οργανώσεων, συμπεριλαμβανομένης της Διεθνούς Επιτροπής Αγνοουμένων, για τον εντοπισμό των άνω των 30 000 ατόμων που χάθηκαν κατά τη διάρκεια των συγκρούσεων της δεκαετίας του 1990 στην επικράτεια της πρώην Γιουγκοσλαβίας και των άνω των 8 000 θυμάτων της γενοκτονίας στη Σρεμπρένιτσα· υπενθυμίζει ότι 7 200 άνθρωποι εξακολουθούν να αγνοούνται· 25.
χαιρετίζει και συμφωνεί με τις θεσπισμένες από τον Ύπατο Εκπρόσωπο τροποποιήσεις του ποινικού κώδικα της Βοσνίας και Ερζεγοβίνης που απαγορεύουν την εξύμνηση των εγκληματιών πολέμου και την άρνηση της γενοκτονίας, των εγκλημάτων κατά της ανθρωπότητας και των εγκλημάτων πολέμου, μετά από την αποτυχία των τοπικών φορέων να εγκρίνουν παρόμοια πρόταση· εκφράζει τη λύπη του και απορρίπτει κάθε απόπειρα μη εφαρμογής αυτής της απόφασης· καταδικάζει απερίφραστα όλες τις μορφές ιστορικού αναθεωρητισμού, άρνησης ή ελαχιστοποίησης της σημασίας ή εξύμνησης των εγκλημάτων πολέμου, συμπεριλαμβα­ νομένης της μη συμμόρφωσης με αποφάσεις διεθνών και εγχώριων δικαστηρίων· ζητεί την άμεση εφαρμογή των τροποποιήσεων και αποτελεσματικές έρευνες και δίωξη της άρνησης της γενοκτονίας· 26. επαναλαμβάνει ότι η άρνηση της γενοκτονίας, ο εορτασμός εγκλημάτων πολέμου και εγκληματιών πολέμου και η απειλή της περιφερειακής σταθερότητας και συμφιλίωσης αντιβαίνουν στις ευρωπαϊκές αξίες και προσδοκίες· στο πλαίσιο αυτό, καταδικάζει απερίφραστα τα εμπρηστικά γεγονότα επ’ ευκαιρία της αποκαλούμενης «ημέρας της Σερβικής Δημοκρατίας» στις 9 Ιανουαρίου 2022, κατά παράβαση του Συντάγματος της Βοσνίας και Ερζεγοβίνης· καταδικάζει επίσης τη βεβήλωση του νεκροταφείου Partisan Memorial στο Μόσταρ και καλεί τις αρχές να το διερευνήσουν διεξοδικά και να προσαγάγουν τους δράστες στη δικαιοσύνη· Μεταρρυθμιστική διαδικασία 27. παροτρύνει τους πολιτικούς παράγοντες της Βοσνίας και Ερζεγοβίνης να σημειώσουν πρόοδο στις δικαστικές, εκλογικές, διοικητικές και οικονομικές μεταρρυθμίσεις που απαιτούνται για να έρθει η χώρα πιο κοντά στην ΕΕ, και να συμπεριλάβουν στη διαδικασία αυτή την κοινωνία των πολιτών· καταγγέλλει όλες τις απόπειρες παρεμπόδισης αυτών των μεταρρυθμίσεων, που επιβραδύνουν τη συμμόρφωση της Βοσνίας και Ερζεγοβίνης με τα κριτήρια ένταξης στην ΕΕ και θέτουν έτσι σε κίνδυνο την πρόσβαση στη χρηματοδότηση της ΕΕ στο πλαίσιο του ΜΠΒ ΙΙΙ, η οποία πρέπει να βασίζεται σε αυστηρούς όρους και εξαρτάται από τη συνεργασία των διαφόρων αρχών· 28. τονίζει ότι η χρηματοδότηση του ΜΠΒ ΙΙΙ πρέπει να διαμορφώνεται ή ακόμη και να αναστέλλεται σε περίπτωση σημαντικής οπισθοδρόμησης ή διαρκούς έλλειψης προόδου στον τομέα του κράτους δικαίου και των θεμελιωδών δικαιωμάτων, συμπεριλαμβανομένης της καταπολέμησης της διαφθοράς και του οργανωμένου εγκλήματος, καθώς και της ελευθερίας των μέσων ενημέρωσης, και καλεί την Επιτροπή να αναπτύξει κατευθυντήριες γραμμές σχετικά με την εφαρμογή του, σύμφωνα με τις συστάσεις της ειδικής έκθεσης 01/2022 του Ευρωπαϊκού Ελεγκτικού Συνεδρίου· καλεί, στο πλαίσιο αυτό, την ΕΕ και τις χώρες των Δυτικών Βαλκανίων να θεσπίσουν ένα πλαίσιο αποτελεσματικής συνεργασίας με την Ευρωπαϊκή Εισαγγελία· 29. εκφράζει την ικανοποίησή του για την πρόσφατη αναστολή των έργων του διαδρόμου Vc στην οντότητα της Σερβικής Δημοκρατίας, αξίας 600 εκατομμυρίων EUR, και υπενθυμίζει ότι τα κονδύλια αυτά θα διατεθούν μόνο μετά την πλήρη επιστροφή των εκπροσώπων της Σερβικής Δημοκρατίας στα κρατικά θεσμικά όργανα· ζητεί διεξοδική επανεξέταση και έλεγχο όλων των χρηματοδοτούμενων από την ΕΕ έργων και βοήθειας που ισχύουν για την οντότητα της Σερβικής Δημοκρατίας και εντός αυτής, συμπεριλαμβανομένης της μακροοικονομικής χρηματοδοτικής συνδρομής, με σκοπό το πάγωμα της άμεσης και έμμεσης χρηματοδότησης προς όφελος των αρχών της· σημειώνει ότι η γερμανική κυβέρνηση αποφάσισε να αναστείλει τέσσερα έργα υποδομής στην οντότητα της Σερβικής Δημοκρατίας, αξίας 105 εκατομμυρίων EUR· 30. εκφράζει τη λύπη του για τις ζημίες και τις απώλειες ζωών που προκλήθηκαν από ισχυρό σεισμό που έπληξε περιοχή κοντά στο Stolac στις 22 Απριλίου 2022· 31.
υπενθυμίζει τη σημασία του σεβασμού της δημοκρατικής αρχής των τακτικών εκλογών· τονίζει τη σημασία της διεξαγωγής δίκαιων, ανοικτών, διαφανών και χωρίς αποκλεισμούς εκλογών το 2022, όπως έχει προγραμματιστεί, και παροτρύνει όλους τους πολιτικούς παράγοντες να απόσχουν από την έκκληση για αποκλεισμό των εκλογών και να επιτρέψουν στους πολίτες να εκφράσουν τη δημοκρατική τους επιλογή· ζητεί το κοινοβούλιο να δώσει έγκαιρα την έγκριση της νομοθεσίας περί ακεραιότητας των εκλογών· υπενθυμίζει και εκφράζει τη λύπη του για το γεγονός ότι, λόγω της συνεχούς καθυστέρησης της έγκρισης του κρατικού προϋπολογισμού, δεν εξασφαλίστηκαν εγκαίρως εκλογικά κονδύλια· τονίζει ότι η διεξαγωγή αξιόπιστων εκλογών και η εφαρμογή των αποτελεσμάτων αποτελούν ουσιαστικό στοιχείο για την εύρυθμη λειτουργία της δημοκρατίας, καθώς και απαίτηση για οποιαδήποτε χώρα που επιθυμεί να προσχωρήσει στην ΕΕ· χαιρετίζει την απόφαση της 7ης Ιουνίου 2022 του Ύπατου Εκπροσώπου να κάνει πλήρη χρήση της εντολής του προκειμένου να διασφαλίσει τα θεμελιώδη πολιτικά δικαιώματα των Βόσνιων πολιτών για ελεύθερες και δίκαιες εκλογές, συμπεριλαμβανομένης της έγκρισης του «πακέτου ακεραιότητας» εάν οι τοπικές αρχές δεν το πράξουν·